CELEX: 
Language: lv
Date: 2020-10-14 00:00:00
Title: KOMISIJAS ĪSTENOŠANAS REGULA (ES) …/.. ar ko attiecībā uz paraugu ņemšanu, noteikšanas standartmetodi un importa nosacījumiem saistībā ar trihinellas kontroli groza Īstenošanas regulu (ES) 2015/1375

KOMISIJAS ĪSTENOŠANAS REGULA (ES) …/..
            
            
               (14.10.2020),
            
            
               ar ko attiecībā uz paraugu ņemšanu, noteikšanas standartmetodi un importa nosacījumiem saistībā ar trihinellas kontroli groza Īstenošanas regulu (ES) 2015/1375
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula)
                  1
               , un jo īpaši tās 18. panta 8. punkta a) apakšpunktu,
            
            
               pēc apspriešanās ar Augu, dzīvnieku, pārtikas aprites un dzīvnieku barības pastāvīgo komiteju, 
            
            
               tā kā:
            
            
               (1)Regula (ES) 2017/625 nosaka noteikumus par oficiālo kontroļu veikšanu un par darbībām, kas kompetentajām iestādēm jāveic saistībā ar lietošanai pārtikā paredzētu dzīvnieku izcelsmes produktu ražošanu. 
            
            
               (2)Trihinella ir parazīts, kas var būt uzņēmīgu sugu dzīvnieku, piemēram, cūku, gaļā un rada pārtikas izraisītu saslimšanu cilvēkiem, kas inficēto gaļu apēduši. Komisijas Īstenošanas regula (ES) 2015/1375
                  2
                nosaka īpašus noteikumus par oficiālajām trihinellu pārbaudēm gaļā, arī par visu kaujamo cūku gaļas paraugu laboratorisku pārbaudi. 
            
            
               (3)Līdz trihinellu pārbaudes rezultāta saņemšanai liemeņus var sadalīt ne vairāk kā sešās daļās, ievērojot noteiktus nosacījumus. Lai no mājas cūkām ražotu noteiktus specifiskus produktus, silta gaļa jāsadala mazākās daļās, pirms ir pieejams trihinellu pārbaudes rezultāts. Tāpēc šādu specifisku produktu gadījumā sadalīšana mazākās daļās būtu jāatļauj ar noteikumu, ka tiek nodrošināts gaļas nekaitīgums. 
            
            
               (4)Īstenošanas regula (ES) 2015/1375 paredz atkāpi, ka no trihinellu pārbaudes veikšanas var atbrīvot, ja cūkas Savienībā tiek ievestas no saimniecībām, kas oficiāli atzītas par brīvām no trihinellām un nodrošina kontrolētus turēšanas apstākļus. Trešā valsts šo atkāpi var izmantot tikai tad, ja tā par šādas atkāpes izmantošanu ir informējusi Komisiju un ja Komisija valsti ir iekļāvusi šādam mērķim izveidotajā sarakstā. 
            
            
               (5)Šajā sakarā Regulas (ES) 2015/1375 13. pantā ir atsauce uz trešām valstīm, kas iekļautas Komisijas Regulā (ES) Nr. 206/2010
                  3
                un Komisijas Lēmumā 2007/777/EK
                  4
               . Ar Komisijas Deleģēto regulu (ES) 2020/692
                  5
                no 2021. gada 21. aprīļa Regula (ES) Nr. 206/2010 un Lēmums 2007/777/EK tiek atcelti. Tāpēc vienkāršošanas labad minētajā īstenošanas regulā būtu tieši jāparedz iespēja noteikt to trešo valstu sarakstus, kuras piemēro atbrīvojumus no trihinellu pārbaudes. 
            
            
               (6)Regulas (ES) 2017/625 126. panta 2. punkta c) apakšpunkts un Komisijas Deleģētās regulas (ES) 2019/625
                  6
                13. pants nosaka prasību, ka noteiktu dzīvnieku un preču sūtījumiem līdzi jābūt oficiālam sertifikātam, lai nodrošinātu, ka šie dzīvnieki un preces atbilst attiecīgajām prasībām, kas ieviestas ar Regulas (ES) 2017/625 1. panta 2. punktā minētajiem noteikumiem. Tāpēc Īstenošanas regulas (ES) 2015/1375 14. pants, kas nosaka, ka oficiālajos sertifikātos, ko paredzēts izmantot Savienības iekšējā tirdzniecībā ar dzīvām mājas cūkām un šādu cūku un cūkgaļas ievešanā Savienībā, jāiekļauj apliecinājums par pārbaudi uz trihinellām vai saimniecību statuss attiecībā uz trihinellām, tagad ir lieks un tāpēc būtu svītrojams.
            
            
               (7)Īstenošanas regulas (ES) 2015/1375 I pielikuma I nodaļā ir noteikta standartmetode, ar kādu trihinellas nosaka paraugos, kas paņemti no mājas cūku liemeņiem. 2015. gadā Starptautiskā Standartizācijas organizācija pieņēma vispasaules standartu ISO 18743:2015, kurā precizēta metode, ar kādu atsevišķu dzīvnieku liemeņu gaļā, kas paredzēta lietošanai pārtikā, nosaka muskuļos parazitējošos Trichinella spp. kāpurus. Trihinellu noteikšanas standartmetode, kas noteikta Īstenošanas regulā (ES) 2015/1375, atbilst ISO 18743:2015 prasībām. 
            
            
               (8)Tāpēc, lai Savienības standartmetodi pieskaņotu šim vispasaules standartam, Regulā (ES) 2015/1375 minēto standartmetodi būtu lietderīgi aizstāt ar ISO 18743:2015. Tādējādi tiks veicināts cūkgaļas eksports no Savienības, neradot papildu prasības vai slogu Eiropas laboratorijām, kuras izmanto oficiālo kontroļu standartmetodes.
            
            
               (9)Regula (ES) Nr. 206/2010 un Lēmums 2007/777/EK tiek atcelti tikai no 2021. gada 20. aprīļa, tāpēc grozījumam, kas attiecas uz trešo valstu iekļaušanu sarakstā un sertifikātu paraugiem, būtu jāstājas spēkā tikai no minētā datuma.  
            
            
               (10)Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu, 
            
         
         
            
               IR PIEŅĒMUSI ŠO REGULU.
            
            
               1. pants
            
            
               Īstenošanas regulu (ES) 2015/1375 groza šādi:
            
            
               (1)regulas 2. panta 3. punkta otro daļu svītro; 
            
            
               (2)regulas 3. pantā pievieno šādu 5. punktu:
            
            
               “5. Atkāpjoties no 2. panta 3. punkta un saņemot kompetentās iestādes apstiprinājumu:
            
            
               (a)liemeņus var sadalīt gaļas sadalīšanas uzņēmumā, kas ir saistīts ar kautuvi vai atrodas atsevišķi no tās, ja:
            
            
               i) procedūru ir apstiprinājusi kompetentā iestāde;
            
            
               ii) liemenis vai tā daļas ir paredzētas tikai vienam gaļas sadalīšanas uzņēmumam;
            
            
               iii) gaļas sadalīšanas uzņēmums atrodas dalībvalsts teritorijā un
            
            
               iv) pozitīva rezultāta gadījumā visas liemeņa daļas tiek atzītas par nederīgām lietošanai pārtikā;
            
            
               (b)gaļas sadalīšanas uzņēmumā, kas atrodas kautuves telpās vai ir saistīts ar kautuvi, no mājas cūkām iegūtus liemeņus var sadalīt mazākās daļās, ja:
            
            
               i) procedūru ir apstiprinājusi kompetentā iestāde;
            
            
               ii) specifisku produktu ražošanai ir gaļa ir jāsadala, kamēr tā silta;
            
            
               iii) pozitīva rezultāta gadījumā visas liemeņa daļas tiek atzītas par nederīgām lietošanai pārtikā.”;
            
            
               (3)regulas 4. pantu groza šādi:
            
            
               (a)panta 1. punkta pirmo daļu aizstāj ar šādu:
            
            
               “1. Šīs regulas 2. pantā minētos liemeņus vai to daļas, izņemot 3. panta 5. punktā minētos, nedrīkst izvest no telpām, iekams uz trihinellām veiktajā pārbaudē nav iegūts negatīvs rezultāts.”;
            
            
               (b)panta 3. punktu aizstāj ar šādu:
            
            
               “3. Ja kautuvē ir ieviesta procedūra, ar ko tiek nodrošināts, ka neviena pārbaudīto liemeņu daļa netiek izvesta no telpām, iekams uz trihinellām veiktajā pārbaudē nav iegūts negatīvs rezultāts, un procedūru ir oficiāli apstiprinājusi kompetentā iestāde vai, ja tiek izmantota 3. panta 5. punktā noteiktā atkāpe, var uzlikt Regulas (ES) 2017/625 18. panta 4. punktā noteikto veselības marķējumu, pirms pieejami uz trihinellām veiktās pārbaudes rezultāti.”; 
            
         
         
            
               (4)regulas 13. panta 2. punktu aizstāj ar šādu:
            
            
               “2. Atkāpes, kas paredzētas 3. panta 2. un 3. punktā, drīkst izmantot tikai VII pielikumā iekļautās trešās valstis pēc tam, kad tās par minēto atkāpju izmantošanu informējušas Komisiju.”;
            
            
               (5)regulas 14. pantu svītro; 
            
            
               (6)I pielikuma I nodaļu aizstāj ar šādu:
            
            
               “I NODAĻA
            
            
               NOTEIKŠANAS STANDARTMETODE
            
            
               Noteikšanas standartmetode, ko izmanto paraugu pārbaudei uz trihinellām, ir ISO 18743:2015.”; 
            
            
               (7)pievieno šādu VII pielikumu:
            
            
               “VII pielikums
            
            
               Trešās valstis, kas izmanto 13. panta 2. punktā minēto atkāpi
            
            
               ”. 
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šīs regulas 1. panta 4., 5. un 7. punktu piemēro no 2021. gada 21. aprīļa.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 14.10.2020
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
               
            
         
         
            
                  
                     (1)
                  
                        OV L 95, 7.4.2017., 1. lpp.
               
               
                  
                     (2)
                  
                        Komisijas Īstenošanas regula (ES) 2015/1375 (2015. gada 10. augusts), ar ko nosaka īpašus noteikumus oficiālām trihinellas pārbaudēm gaļā (OV L 212, 11.8.2015., 7. lpp.).
               
               
                  
                     (3)
                  
                        Komisijas Regula (ES) Nr. 206/2010 (2010. gada 12. marts), ar ko izveido sarakstus, kuros iekļautas trešās valstis, to teritorijas vai daļas, no kurām Eiropas Savienībā atļauts ievest konkrētus dzīvniekus un svaigu gaļu, un nosaka veterinārās sertifikācijas prasības (OV L 73, 20.3.2010., 1. lpp.).
               
               
                  
                     (4)
                  
                        Komisijas Lēmums 2007/777/EK (2007. gada 29. novembris), ar kuru paredz dzīvnieku veselības un sabiedrības veselības aizsardzības prasības un sertifikātu paraugus tādu gaļas produktu un apstrādātu kuņģu, pūšļu un zarnu importam no trešām valstīm, kas paredzēti lietošanai pārtikā, un ar kuru atceļ Lēmumu 2005/432/EK (OV L 312, 30.11.2007., 49. lpp.).
               
               
                  
                     (5)
                  
                        Komisijas Deleģētā regula (ES) 2020/692 (2020. gada 30. janvāris), ar ko attiecībā uz noteikumiem par noteiktu dzīvnieku, reproduktīvo produktu un dzīvnieku izcelsmes produktu sūtījumu ievešanu Savienībā, to pārvietošanu un rīkošanos ar tiem pēc ievešanas papildina Eiropas Parlamenta un Padomes Regulu (ES) 2016/429 (OV L 174, 3.6.2020., 379. lpp.).
               
               
                  
                     (6)
                  
                        Komisijas Deleģētā regula (ES) 2019/625 (2019. gada 4. marts), ar ko attiecībā uz prasībām par lietošanai pārtikā paredzētu noteiktu dzīvnieku un preču sūtījumu ievešanu Savienībā papildina Eiropas Parlamenta un Padomes Regulu (ES) 2017/625 (OV L 131, 17.5.2019., 18. lpp.).